ToekomsVenster: Geloof is om God te vertrouhttps://rak2.spens.co.za/radio/2016/249.mp3 Foto: Reint Dykema. Maar vir my help God altyd, die Here hou my lewe in stand. – Psalm 54:6 God is ŉ toevlug in die nood, ŉ Rots wat stewig staan (Ps. 46). Waarheen sal ons gaan? Vlug na die ooste, weste, noorde, suide? (Ps. 68). Net by God vind ons rus (Ps. 62). Die Here stel nie teleur nie. Hy help altyd, sê die digter. Toegegee, nie altyd soos ons dit wil voorskryf nie. Dis soms moeilik om God toe te laat om sy volmaakte plan uit te voer. Soms wil ŉ mens amper arrogant die Here bevraagteken: “Maak U nie nou ŉ reusefout nie?” Ons wil vir die Here voorskryf hoe, wat en wanneer Hy moet optree. Hy steur Hom te ene male nie veel aan die voorskrifte van mense nie. Hy weet altyd beter. Op die lang duur kom ons dikwels agter dat ons oplossing vir ŉ bepaalde saak of situasie ons duur te staan sou gekom het. Dan is ons alte dankbaar dat die Here nie na ons raad geluister het nie. Geloof is om God te vertrou. Hy weet beter.